ইস্টবেঙ্গল — ২ কাস্টমস — ০
(কার্লাইল মিচেল ২)
উইলিস প্লাজা আবারও ফ্লপ। কিন্তু তাঁর দেশের কার্লাইল মিচেল সুপারহিট।  কলকাতায় পা রাখার আগে ইকুয়েডরের বিরুদ্ধে প্রীতি ম্যাচে নেমে গোল করেছিলেন মিচেল। তাতেই খালিদ জামিলের দুঃশ্চিন্তা কমিয়ে দিয়েছিলেন তিনি। খালিদ গোল করার লোক পেয়ে গিয়েছিলেন।
কলকাতা লিগের দ্বিতীয় ম্যাচেই পরিত্রাতা হয়ে ধরা দিলেন মিচেল। তাঁর বিষাক্ত হেডই ইস্টবেঙ্গলকে কলকাতা লিগের শীর্ষে পৌঁছে দিল। দুটো গোল করেছেন ত্রিনিদাদ-টোব্যাগোর এই ফুটবলার। আর দুটোই ডান দিক থেকে ভাসানো বলে।
প্রথম গোলটার সময়ে অনেকটা স্পট জাম্প দিয়েছিলেন। ডান দিক থেকে কম্পাস মাপা বল ভাসিয়েছিলেন সামাদ আলি মল্লিক। দ্বিতীয় গোলটির সময়ে বিপক্ষের বিদেশি ডিফেন্ডারের পিছন থেকে উঠে এসে ছোঁ মেরে গোল করে গেলেন। ফ্রি কিক থেকে নিখুঁত বল রেখেছিলেন কেভিন লোবো।  

কার্লাইল মিচেল। 
মিচেল যতটাই উজ্জ্বল, প্লাজা ততটাই বিবর্ণ। প্রথম ম্যাচে প্লাজার খেলা মনে ধরেনি। ভিপি সুহের সেই ম্যাচে ইস্টবেঙ্গলকে উতরে দিয়েছিলেন। দ্বিতীয় ম্যাচে মিচেল বাঁচালেন।
কিন্তু প্রশ্ন অন্য জায়গায়। প্লাজা গতবারই বুঝিয়ে দিয়েছেন, তিনি অচল আধুলি। তবুও ইস্টবেঙ্গল কোচ খালিদ জামিল আরও একটা সুযোগ দিয়েছিলেন প্লাজাকে। সুযোগ পেয়েও ব্যর্থ প্লাজা। ফলে তিন পয়েন্ট ঝুলিতে ভরল ঠিকই ইস্টবেঙ্গল। কাস্টমসকে হারিয়ে আইলিগ জয়ী কোচের চিন্তা যেমন কমল। তেমনই বাড়লও। চিন্তা কমালেন মিচেল। বাড়ালেন প্লাজা।